**ארלינג בראוט האלנד** (בנורווגית: **Erling Braut Haaland**; נולד ב-21 ביולי 2000) הוא כדורגלן נורווגי המשחק בעמדת החלוץ בקבוצת מנצ'סטר סיטי מהפרמייר ליג ובנבחרת נורווגיה. נחשב לאחד משחקני ההתקפה הטובים בעולם.

ילדותו
------

האלנד נולד בלידס שבאנגליה לאלפי האלנד, כדורגלן נורווגי ששיחק בתור מגן ימני וקשר אחורי, בין היתר בלידס יונייטד, נוטינגהאם פורסט, ומנצ'סטר סיטי. כאשר היה בן שלוש שבה המשפחה לנורווגיה. בנוסף להיותו כדורגלן מגיל צעיר, האלנד השתתף במגוון ענפי ספורט אחרים בילדותו. על פי הדיווחים הוא גם השיג שיא עולם לגילו בקפיצה לרוחק כשהיה בן חמש, עם מרחק של 1.63 מטרים.

קריירת מועדונים
---------------

### ברינה

האלנד הצטרף לאקדמיה של קבוצת ברינה (אנ'). בעונת 2015/2016, שיחק בקבוצת המילואים ברינה 2 והרשים כשהבקיע 18 שערים ב-14 משחקים. הופעותיו בקבוצת המילואים הובילו אותו, בגיל 15, לקבוצה הבוגרת, במדיה הופיע לראשונה ב-12 במאי 2016 במשחק הליגה השנייה נגד רנהיים.

### מולדה

ב-1 בפברואר 2017 הודיעה מולדה על החתמתו. הוא ערך את הופעת הבכורה שלו ב-26 באפריל 2017 במשחק הגביע הנורווגי נגד וולדה. את הופעת הבכורה בליגה ערך ב-4 ביוני 2017, כאשר נכנס כמחליף בדקה ה-71 במשחק נגד סארספבורג 08. הוא קיבל כרטיס צהוב לאחר 65 שניות על המגרש. הוא הבקיע את שער הבכורה במדי מולדה בניצחון 3–2 על וולדה ב-26 באפריל 2017 במסגרת הגביע הנורווגי. הוא הבקיע את שער הניצחון בדקה ה-77, שהיה לשער הבכורה שלו בליגת Eliteserien.

ב-1 ביולי 2018 הבקיע ארבעה שערים נגד בראן ב-21 הדקות הראשונות של המשחק כשהוא מבטיח לקבוצתו ניצחון 4–0 נגד מוליכת הליגה, שהייתה ללא ספיגה עד למשחק זה. במשחק נכח צייד כישרונות של קבוצת מנצ'סטר יונייטד. מאמן מולדה, אולה גונאר סולשיאר השווה את כישרונו של האלנד לזה של רומלו לוקאקו וחשף שהמועדון דחה מספר הצעות מחיר עבורו ממועדונים שונים. במשחק הבא, ב-8 ביולי, הבקיע שני שערים ובישל אחד נוסף בניצחון 5–1 על ואלרנגה. הוא הבקיע גם במדי מולדה בניצחון 3–0 במסגרת הליגה האירופית נגד לאצ'י בבית, ב-26 ביולי 2018.

### רד בול זלצבורג

ב-19 באוגוסט 2018 חתם ברד בול זלצבורג לחוזה למשך חמש שנים, החל מה-1 בינואר 2019. במשחקו הראשון במדי זלצבורג במסגרת ליגת האלופות, אירח עם קבוצתו את ראסינג גנק, אותה הביסו 6–2 כשבאותו משחק כבש שלושער. במשחקה השני התארחה זלצבורג באנפילד שבליברפול שם הפסידה 3–4 באותו משחק הוא כבש שער נוסף. במשחקה השלישי בשלב הבתים אירחה זלצבורג את נאפולי לה הפסידה 2–3. במשחק זה כבש האלנד צמד שערים. במשחקה הרביעי במפעל התארחה זלצבורג בנאפולי, ובמשחק שהסתיים בתיקו 1–1 כבש פעם נוספת. במשחק החמישי התארחה זלצבורג בגנק שם ניצחה פעם נוספת 4–1. במשחק זה כבשה פעם נוספת, מה שהפך אותו לשחקן הראשון שכובש לאורך חמשת משחקיו הראשונים במפעל.

האלנד לא חדל מלכבוש גם בבונדסליגה האוסטרית, כשכבש כבר במשחקו השני בליגה, בניצחון קבוצתו 4–1 נגד מטרסבורג. שבוע לאחר מכן כבש שלושער במשחק הליגה מול וולפסברג בו ניצחה זלצבורג 5–2. גם במשחק הבא הצליח לכבוש צמד שערים. הוא הצליח ליצור רצף של שישה משחקי ליגה רצופים בהם כבש 11 שערים. ב-14 בספטמבר כבש שלושער שני ובישל שני שערים נוספים בניצחון רד בול זלצבורג על הארטברג מהליגה האוסטרית. ב-10 בנובמבר 2019 כבש פעם נוספת שלושער נגד וולפסברג כשהפעם היא ניצחה רק 3–0. ב-19 ביולי 2019 ערך את הופעת הבכורה שלו בגביע האוסטרי נגד פארנדורף. באותו משחק הצליח לכבוש שלושה שערים, ובכך הפך לשחקן הראשון בתולדות רד בול זלצבורג לכבוש שלושער בליגת האלופות, הגביע האוסטרי והבונדסליגה האוסטרית.

### דורטמונד

לאור יכולתו המרשימה בבונדסליגה האוסטרית ובשלב הבתים של ליגת האלופות, חתם במהלך חודש ינואר בבורוסיה דורטמונד מהליגה הגרמנית על חוזה לארבע שנים. בהופעת הבכורה שלו במשחק הליגה מול אאוגסבורג, עלה מהספסל בדקה ה-55 וכבש שלושער. ב-24 בינואר במשחקו השני עלה פעם נוספת מהספסל ועזר לקבוצות לנצח את קלן 5–1 כשכבש צמד שערים והעלה את מאזנו לחמישה שערי ליגה ב-59 דקות משחק בלבד. במשחקו השלישי בקבוצה פתח לראשונה בהרכב וכבש צמד שערים נוסף בניצחונה של בורוסיה דורטמונד על אוניון ברלין 5–0. בעקבות צמד זה העלה את מאזנו לשבעה שערים בפחות מ-180 דקות. בסוף חודש ינואר זכה בפרס שחקן החודש של הליגה הגרמנית. ב-4 בפברואר ערך את הופעת הבכורה שלו במסגרת הגביע הגרמני. אמנם בורוסיה דורטמונד הפסידה את משחקה 2–3 לוורדר ברמן, אך הוא הצליח לכבוש שער אחד. ב-15 בפברואר כבש שער נוסף בניצחון על פרנקפורט 4–0 ובכך המשיך את מאזנו של שישה משחקים בהם כבש תשעה שערים.

ב-18 בפברואר שב לליגת האלופות והפעם במדי בורוסיה דורטמונד. הוא כבש את שני השערים מול פריז סן-ז'רמן במשחק שהסתיים בתוצאה 2–1, במסגרת המשחק הראשון בשלב שמינית גמר ליגת האלופות. צמד זה העלה את מאזנו לעשרה שערים בשבעה משחקים (שמונה שערים עם רד בול זלצבורג, שני שערים עם בורוסיה דורטמונד.) ובכך הפך לשחקן השני הכי צעיר שמגיע למספר הזה. שערים אלו הפכו אותו לשחקן הראשון של בורוסיה דורטמונד שכובש שער במשחק הבכורה שלו בבונדסליגה, בגביע הגרמני ובליגת האלופות.

ב-22 בפברואר כבש פעם נוספת והפעם בניצחונה של בורוסיה דורטמונד את ורדר ברמן. שער זה היה שערו ה-12 בשמונה משחקים בלבד במדי בורוסיה דורטמונד. השער העלה את מאזנו ל-40 שערים בכל המסגרות בעונת 2019/2020.

ב-21 בנובמבר 2020 כבש רביעייה במחצית אחת בניצחון קבוצתו 5–2 על הרטה ברלין.

ב-9 בינואר 2021 כבש צמד בניצחון קבוצתו 3–1 על ר.ב. לייפציג והפך לשחקן שכבש הכי הרבה שערים ב-25 ההופעות הראשונות שלו בהן כבש 25 שערים.

ב-6 במרץ 2021 כבש צמד תוך תשע דקות בהפסד דורטמונד 2–4 מול באיירן מינכן ובכך כבש את שערו המאה בכל המסגרות, השחקן הכי צעיר שמגיע להישג זה, כשלשם ההשוואה כריסטיאנו רונאלדו עשה זאת ב־301 משחקים, ליאו מסי עשה זאת ב-201 משחקים וקיליאן אמבפה עשה זאת ב־180 משחקים.

ב-9 במרץ 2021 כבש צמד נגד סביליה בתיקו 2–2 בליגת האלופות. צמד זה העלה את מאזנו ל-20 שערי ליגת האלופות ב-14 משחקים בלבד, המהיר בהיסטוריה להגיע להישג הזה.

ב-13 במאי 2021, השתתף בגמר הגביע הגרמני בו התמודד מול רד בול לייפצינג, דורטמונד ניצחה 4–1 וזכתה בגביע כשהאלנד כובש צמד שערים.

את עונת 2021/22 פתח עם שבעה שערי ליגה וארבעה בישולים בחמישה משחקים, מה שהעלה את מאזנו ל-68 שערים ב-67 הופעות במדי דורטמונד.

### מנצ'סטר סיטי

ב-10 במאי 2022, לאחר עונה ארוכה בה היה שמו מקושר למספר גדול של מועדוני צמרת, הודיעה קבוצת הפרמייר ליג מנצ'סטר סיטי, הקבוצה בה שיחק אביו, כי הגיעה לסיכום עם האלנד ובורוסיה דורטמונד על הפעלת סעיף השחרור בחוזה שלו בתמורה ל-60 מיליון יורו (51.2 מיליון פאונד). המעבר הפך רשמי ב-13 ביוני 2022. השחקן הצטרף לסיטי ב-1 ביולי 2022 בחוזה לחמש שנים.

ב-30 ביולי 2022 ערך הופעת בכורה בקבוצה, בהפסד 1–3 לליברפול במשחק מגן הקהילה. ב-7 באוגוסט 2022 ערך הופעת בכורה בפרמייר ליג, וכבש צמד שערי בכורה בניצחון 2–0 על וסטהאם יונייטד. ב־27 באוגוסט כבש שלושער בניצחון הביתי 4–2 על קריסטל פאלאס. ארבעה ימים לאחר מכן כבש שלושער נוסף בניצחון 6–0 על נוטינגהאם פורסט. הוא הפך לכדורגלן שכבש הכי מהר שני שלושער בפרמייר ליג כאשר הוא שובר את השיא הקודם ב-14 משחקים. פתיחת עונה זו זיכתה אותו בתואר שחקן חודש אוגוסט בפרמייר ליג, הנורווגי הראשון שזוכה בתואר.

ב-6 בספטמבר כבש צמד נגד סביליה במשחק הבכורה שלו עבור סיטי, במסגרת שלב הבתים של ליגת האלופות, ובכך הפך לכדורגלן הראשון שכובש 25 שערים ב-20 הופעות בליגת האלופות. בנוסף לכך, ב-14 בספטמבר כבש את שער הניצחון בתוצאה של 2–1 נגד בורוסיה דורטמונד מועדון העבר שלו.

ב-2 באוקטובר הפך לשחקן הראשון להבקיע שלושער בשלושה משחקי בית רצופים, בניצחון 6–3 בדרבי נגד מנצ'סטר יונייטד, במשחק בו גם הוסיף שני בישולים. השלושער הזה הפך אותו לכדורגלן המהיר ביותר לכבוש שלושער שלוש פעמים בהיסטוריה של הפריימר ליג (שמונה משחקים), כשהוא שובר את השיא של מייקל אואן משנת 1998 ב-40 משחקים.

ב-28 בדצמבר 2022 כבש צמד מול לידס יונייטד קבוצת העבר של אביו, ובכך הפך לשחקן הכי מהיר לכבוש 20 שערים בפרמייר ליג כשעשה זאת ב-14 משחקים ושבר את השיא של קווין פיליפס (21 משחקים). ב-31 בדצמבר כבש את שערו ה-21 לעונת 2022/2023 בפריימר ליג, בתיקו 1–1 מול אברטון. ב-22 בינואר 2023 כבש שלושער נוסף במסגרת הפריימר ליג, הפעם מול קבוצת וולבס והגיע ל-25 שערי ליגה בחצי עונה (כאשר הוא עובר את מלכי השערים של העונה הקודמת, מוחמד סלאח וסון יונג-מין, שהבקיעו 23 שערים כל אחד).

ב-14 במרץ 2023 כבש הולאנד חמישה שערים במשחק הגומלין של קבוצתו במסגרת שלב שמינית הגמר של ליגת האלופות בניצחון 7–0 מול ר.ב. לייפציג. הלאנד הוא השחקן השלישי בתולדות ליגת האלופות שהבקיע חמישה שערים במשחק אחד, ומעולם לא הובקעו יותר. בעקבות המשחק, שבר הלאנד את שיא השערים לעונה אחת במנצ'סטר סיטי.

ב-11 לאפריל 2023 כבש האלנד שער נגד באיירן מינכן במסגרת רבע הגמר של ליגת האלופות לעונת 2022/2023, לארלינג הייתה סטטיסטיקה של חמישה שערים במשחקים נגד באיירן מינכן בתקופתו בבורוסיה דורטמונד אבל מעולם לא הצליח לנצח אותה. לאחר צמד המשחקים נגד באיירן בליגת האלופות הצליח לנצח את האלופה הגרמנית בפעם הראשונה בקריירה כשכבש במהלכם שני שערים. מנצ'סטר סיטי העפילה לחצי הגמר לאחר 1–4 בסיכום שני המשחקים.

ב-3 במאי 2023 כבש האלנד, בניצחון 3–0 על וסטהאם יונייטד, את שערו ה-35 במסגרת הפרמייר ליג, ובכך שבר את שיא השערים לעונה של אנדי קול ואלן שירר שכבשו 34 שערים בעונות ארוכות יותר של 42 משחקים. בתום העונה זכה בתואר שחקן העונה בפרמייר ליג לאחר שכבש 36 שערים ב-35 הופעות. בנוסף, סיים כמלך השערים של עונת 2022/2023 בליגת האלופות עם 12 שערים, וזכה עם קבוצתו בגביע האלופות אחרי ניצחון 1–0 על אינטר מילאנו בגמר ליגת האלופות 2023, והשלים יחד עם קבוצתו טרבל של זכייה באליפות, גביע ה-FA וליגת האלופות.

במחזור הראשון של עונת 2023/2024 הבקיע צמד מול ברנלי, העולה החדשה מהצ'מפיונשיפ, שהסתיים בניצחון בתוצאה 0–3. ב-31 באוגוסט 2023 זכה בתואר כדורגלן השנה של אופ"א לעונת 2022/2023. ב-2 בספטמבר 2023, במחזור הרביעי נגד פולהאם, כבש שלושער והוסיף בישול בניצחון 1–5.

קריירת נבחרות
-------------

האלנד מייצג את נורווגיה בנבחרות בקבוצות גיל שונות.

### נבחרת צעירה

ב-27 במרץ 2018 כבש שלושער במשחק מול סקוטלנד שהסתיים בניצחון 5–4 וסייע לנורווגיה להעפיל לשלב הבא במוקדמות יורו 2018 עד גיל 19.

ב-22 ביולי 2018 הבקיע במדי הנבחרת בשוויון 1–1 נגד איטליה במסגרת יורו 2018 עד גיל 19.

ב-30 במאי 2019, במסגרת משחקי שלב הבתים של גביע העולם בכדורגל עד גיל 20, כבש תשיעייה בניצחון נבחרתו 12–0 על נבחרת הונדורס עד גיל 20, ובכך קבע את שיא הכיבושים במשחק בודד אי פעם בטורניר. האלנד סיים את הטורניר כמלך השערים בזכות אותם תשעה שערים ואף על פי שלא כבש שער אחד נוסף עקב הדחתה של נורווגיה בשלב הבתים.

### הנבחרת הבוגרת

את שער הבכורה במדי הנבחרת הבוגרת כבש ב-4 בספטמבר 2020 במסגרת ליגת האומות, בהפסד נבחרתו 1–2 לנבחרת אוסטריה. שלושה ימים מאוחר יותר, ב-7 בספטמבר, כבש צמד ראשון בנבחרת, בניצחון 5–1 על צפון אירלנד.

חיים אישיים
-----------

האלנד הוא בנו של בלם לידס יונייטד ומנצ'סטר סיטי לשעבר אלף-אינגה האלנד. גם האלנד עצמו הוא אוהד מושבע של לידס יונייטד.

תארים
-----

### קבוצתיים

רד בול זלצבורג
* הבונדסליגה האוסטרית: 2018/2019
* הגביע האוסטרי: 2018/2019

בורוסיה דורטמונד
* הגביע הגרמני: 2020/2021

מנצ'סטר סיטי
* פרמייר ליג: 2022/2023
* הגביע האנגלי: 2022/2023
* ליגת האלופות: 2022/2023
* הסופר קאפ האירופי: 2023

### אישיים

* מלך שערי אליפות אירופה בכדורגל עד גיל 21, 2019:‏ 9 שערים
* זוכה פרס נער הזהב לשנת 2020
* מלך השערים בליגת האלופות (2): 2020/2021 (10), 2022/2023 (12)
* כדורגלן השנה של אופ"א: 2022/2023
* חלוץ השנה של אופ"א: 2021
* שחקן החודש בפרמייר ליג: אוגוסט 2022, אפריל 2023
* שחקן העונה בפרמייר ליג: 2022/2023

סטטיסטיקה
---------

### מועדונים

נכון ל-27 בפברואר 2024

| מועדון | עונה | ליגה | גביע | גביע הליגה | אירופה | אחר | סך הכול |
| --- | --- | --- | --- | --- | --- | --- | --- |
| ליגה | הופעות | שערים | הופעות | שערים | הופעות | שערים | הופעות | שערים | הופעות | שערים | הופעות | שערים |
| ברינה 2 | 2015 | הליגה הנורווגית הרביעית | 3 | 2 | — | — | — | — | 3 | 2 |
| 2016 | 11 | 16 | — | — | — | — | 11 | 16 |
| סך הכול | 14 | 18 | — | — | — | — | 14 | 18 |
| ברינה | 2016 | הליגה הנורווגית השנייה | 16 | 0 | 0 | 0 | — | — | — | 16 | 0 |
| מולדה 2 | 2017 | הליגה הנורווגית הרביעית | 4 | 2 | — | — | — | — | 4 | 2 |
| מולדה | 2017 | ליגת העל הנורווגית | 14 | 2 | 6 | 2 | — | — | — | 20 | 4 |
| 2018 | 25 | 12 | 0 | 0 | — | 5 | 4 | — | 30 | 16 |
| סך הכול | 39 | 14 | 6 | 2 | — | 5 | 4 | — | 50 | 20 |
| רד בול זלצבורג | 2018/2019 | הבונדסליגה האוסטרית | 2 | 1 | 2 | 0 | — | 1 | 0 | — | 5 | 1 |
| 2019/2020 | 14 | 16 | 2 | 4 | — | 6 | 8 | — | 22 | 28 |
| סך הכול | 16 | 17 | 4 | 4 | — | 7 | 8 | — | 27 | 29 |
| בורוסיה דורטמונד | 2019/2020 | בונדסליגה | 15 | 13 | 1 | 1 | — | 2 | 2 | — | 18 | 16 |
| 2020/2021 | 28 | 27 | 4 | 3 | — | 8 | 10 | 1 | 1 | 41 | 41 |
| 2021/2022 | 24 | 22 | 2 | 4 | — | 3 | 3 | 1 | 0 | 30 | 29 |
| סך הכול | 67 | 62 | 7 | 8 | — | 13 | 15 | 2 | 1 | 89 | 86 |
| מנצ'סטר סיטי | 2022/2023 | פרמייר ליג | 35 | 36 | 4 | 3 | 2 | 1 | 11 | 12 | 1 | 0 | 53 | 52 |
| 2023/2024 | 21 | 17 | 1 | 5 | 0 | 0 | 6 | 5 | 2 | 0 | 30 | 27 |
| סך הכול | 56 | 53 | 5 | 8 | 2 | 1 | 17 | 17 | 3 | 0 | 83 | 79 |
| סך הכול בקריירה | 212 | 166 | 22 | 22 | 2 | 1 | 42 | 44 | 5 | 1 | 283 | 234 |

1. ↑  הופעות בגביע הנורווגי (אנ'), הגביע האוסטרי, הגביע הגרמני, גביע ה-FA
2. 1 2  הופעות בליגה האירופית
3. 1 2 3 4 5 6  הופעות בליגת האלופות
4. 1 2  הופעות בסופר קאפ הגרמני
5. ↑  הופעות במגן הקהילה

  

### בינלאומי

נכון ל-2 באוגוסט 2023

| נבחרת | שנה | הופעות | שערים |
| --- | --- | --- | --- |
| נורווגיה | 2019 | 2 | 0 |
| 2020 | 5 | 6 |
| 2021 | 8 | 6 |
| 2022 | 8 | 9 |
| 2023 | 2 | 3 |
| סך הכול | 23 | 21 |

קישורים חיצוניים
----------------

ויקישיתוף מדיה וקבצים בנושא **ארלינג האלנד** בוויקישיתוף
* ארלינג האלנד, ברשת החברתית פייסבוק
* ארלינג האלנד, ברשת החברתית אקס (טוויטר)
* ארלינג האלנד, ברשת החברתית אינסטגרם
* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  Stunning Report Reveals Erling Braut Haaland is a World Record Holder in Athletics, 90min.com, ‏2020-02-19 (באנגלית)
2. 1 2  "In Profile: Erling Braut Håland" (באנגלית). FOTBALLBEN. 13 ביולי 2018. אורכב מ-המקור ב-2018-07-13. נבדק ב-13 ביולי 2018. `{{cite web}}`:  (עזרה)
3. ↑  "Rødt kort og tap da Håland debuterte" (בנורווגית). Jærbladet. 12 במאי 2016. אורכב מ-המקור ב-2018-06-25. נבדק ב-30 באפריל 2018. `{{cite web}}`:  (עזרה)
4. ↑  "HÅLAND KLAR FOR MOLDE FK" (בנורווגית). Molde FK. 1 בפברואר 2017. נבדק ב-30 באפריל 2018. `{{cite web}}`:  (עזרה)
5. ↑  "Alfies sønn (16) fikk Molde-debut: Gult kort etter 65 sekunder" [Alfie's son (16) got his Molde debut: Yellow card after 65 seconds] (בנורווגית). Verdens Gang. 5 ביוני 2017. נבדק ב-30 באפריל 2018. `{{cite web}}`:  (עזרה)
6. ↑  "Solskjær hyller stortalentet Erling Braut Håland (17): – Ekkel å spille mot" [Solskjær praises huge talent Erling Braut Håland (17): – Hard to play agianst] (בנורווגית). Verdens Gang. 6 באוגוסט 2018. נבדק ב-30 באפריל 2018. `{{cite web}}`:  (עזרה)
7. ↑  Solskjær: – Mesterligavinnere har bydd på Håland (17), *NRK.no*. 1. juli 2018
8. ↑  "Manchester United scout watches wonderkid Erling Haaland score FOUR goals" [Manchester United scout watches wonderkid Erling Haaland score FOUR goals] (באנגלית). Manchester Evening News. 2 ביולי 2018. נבדק ב-7 ביולי 2018. `{{cite web}}`:  (עזרה)
9. ↑  "LEKESTUE!" [LEKESTUE!] (באנגלית). Molde. 8 ביולי 2018. נבדק ב-8 ביולי 2018. `{{cite web}}`:  (עזרה)
10. ↑  "Håland-scoring da Molde dominerte mot albanske Laci". 26 ביולי 2018. נבדק ב-26 ביולי 2018. `{{cite web}}`:  (עזרה)
11. ↑  Servus In Salzburg Erling Halend, redbullsalzburg.at
12. ↑  המציאה של ינואר: דורטמונד רכשה את האלנד תמורת 20 מיליון יורו, באתר וואלה!‏, 29 בדצמבר 2019
13. ↑  בכורה לדאבור בהפסד הופנהיים, שלושער להאלנד ב-3:5 של דורטמונד, באתר www.haaretz.co.il
14. ↑  כוכב על: צמד להאלנד, 1:5 לדורטמונד על קלן, באתר ONE.co.il
15. ↑  גרמניה: הולאנד שוב כיכב ב-0:5 של דורטמונד, באיירן בפסגה אחרי התיקו של לייפציג, באתר וואלה! ספורט, ‏2020-02-01
16. ↑  עוזי דן, עם עוד שער של הולאנד: דורטמונד חזרה לנצח, הביסה את פרנקפורט 0:4, באתר הארץ, 15 בפברואר 2020
17. ↑  ארלינג הולאנד ממשיך לנפץ שיאים: "אלה הלילות שאתה חי בשבילם", באתר וואלה! ספורט, ‏2020-02-19
18. ↑  CLUB STATEMENT ON ERLING HAALAND.  אתר האינטרנט הרשמי של מנצ'סטר סיטי, 10 במאי 2022
19. ↑  Haaland scores hat-trick as Manchester City hit Nottingham Forest for six, the Guardian, ‏2022-08-31 (באנגלית)
20. ↑  הולאנד שבר שיא בן 94 שנה, פפ הילל: "הוא רוצח סדרתי", באתר וואלה!‏, 15 במרץ 2023
21. ↑  הולאנד כבש צמד, מנצ'סטר סיטי פתחה את הפרמיירליג עם 0:3 בברנלי, באתר וואלה!‏, 11 באוגוסט 2023
22. ↑  "UEFA European Under-19 Championship" (באנגלית). UEFA.Com. 10 במאי 2018. נבדק ב-10 במאי 2018. `{{cite web}}`:  (עזרה)
23. ↑  "Scotland U19s miss out on Euro 2019 qualification after incredible defeat to Norway" (באנגלית). Daily Record. 27 במרץ 2018. נבדק ב-27 במרץ 2018. `{{cite web}}`:  (עזרה)
24. ↑  "Kean fires Italy level after Håland's penalty" (באנגלית). UEFA. 22 ביולי 2018. נבדק ב-24 ביולי 2018. `{{cite web}}`:  (עזרה)
25. ↑  אתר ערוץ הספורט – sport5.co.il, באתר m.sport5.co.il
26. ↑  "Molde starlet Erling Braut Haland wants to follow father Alf-Inge and play for Leeds United, Ex Manchester United midfielder Roy Keane is his Godfather". talkSPORT. 10 בפברואר 2017. נבדק ב-3 בינואר 2018. `{{cite web}}`:  (עזרה)
27. ↑  "Molde starlet Erling Braut Haland wants to follow father Alf-Inge and play for Leeds United". talkSPORT. 10 בפברואר 2017. נבדק ב-3 בינואר 2018. `{{cite web}}`:  (עזרה)
28. ↑  היורש: ארלינג הולאנד הנורווגי הוא חלוץ העתיד של הכדורגל העולמי
29. 1 2  "Erling Braut Håland". *nifs.no*. nifs. נבדק ב-9 באוגוסט 2017. `{{cite web}}`:  (עזרה)

| זוכי פרס נער הזהב |
| --- |
| 

|  |
| --- |
| 2003: ואן דר וארט • 2004: רוני • 2005: מסי • 2006: פברגאס • 2007: אגוארו • 2008: אנדרסון • 2009: פאטו • 2010: באלוטלי • 2011: גצה • 2012: איסקו • 2013: פוגבה • 2014: סטרלינג • 2015: מרסיאל • 2016: סאנצ'ס • 2017: אמבפה • 2018: דה ליכט • 2019: פליקס • 2020: האלנד • 2021: פדרי • 2022: גאבי • 2023: בלינגהאם |

 |

| מלך השערים של גביע אירופה וליגת האלופות |
| --- |
| גביע אירופה לאלופות | 1956: מילוטינוביץ' • 1957: ויולט • 1958: די סטפנו • 1959: פונטיין • 1960: פושקש • 1961: אגואש • 1962: די סטפנו, לפקוויסט, פושקש, שטרהל וטחדה • 1963: אלטפיני • 1964: קובצ'ביץ', מאצולה ופושקש • 1965: אאוזביו וטורס • 1966: אלברט ואאוזביו1967: ון הימסט ופייפנבורג • 1968: אאוזביו • 1969: לאו • 1970: ג'ונס • 1971: אנטוניאדיס • 1972: דונאי, מקארי וטקאץ' • 1973: מילר • 1974: מילר • 1975: מילר ומרקארוב • 1976: היינקס • 1977: קוצ'ינוטה ומילר • 1978: סימונסן • 1979: סולסר • 1980: לרבי1981: מקדרמוט, רומניגה וסונס • 1982: הנס • 1983: רוסי • 1984: סוקול • 1985: נילסון ופלאטיני • 1986: נילסון • 1987: צבטקוביץ' • 1988: אגואש, פררי, חאג'י, מאג'ר, מקויסט, מיצ'ל ונובאק • 1989: ואן באסטן • 1990: פאפן ורומאריו • 1991: פקולט ופאפן • 1992: יוראן ופאפן |
| ליגת האלופות | 1993: רומאריו • 1994: קומאן ורופר • 1995: ואה • 1996: ליטמאנן • 1997: פאנטיץ' • 1998: דל פיירו • 1999: שבצ'נקו ויורק • 2000: ז'ארדל, ראול וריבאלדו • 2001: ראול • 2002: ואן ניסטלרוי • 2003: ואן ניסטלרוי • 2004: מוריינטס • 2005: ואן ניסטלרוי • 2006: שבצ'נקו • 2007: קאקה 2008: רונאלדו • 2009: מסי • 2010: מסי • 2011: מסי • 2012: מסי • 2013: רונאלדו • 2014: רונאלדו • 2015: רונאלדו, מסי וניימאר • 2016: רונאלדו • 2017: רונאלדו • 2018: רונאלדו • 2019: מסי • 2020: לבנדובסקי • 2021: האלנד • 2022: בנזמה • 2023: האלנד |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987012600576305171
* BIBSYS: 1585570378149
* BnF: cb18001571d (data)
* GND: 1210603934
* LCCN: nb2023008232
* NKC: xx0300431
* VIAF: 1158978782155791627
* WorldCat (עם VIAF): 1158978782155791627

 |